— 10 —
perangan antara beberapa negri — djeman paling kaloet dalem hikajat Tiongkok — biasanja dipandang baroe moelai sasoedahnja Khong Tjoe wafat, tapi bibit dari itoe kakaloetan besar soedah mnelai bersemi sadari Khong Tjoe masih hidoep, kerna pergerakan militair dan permoesoehan, di itoe tempo soedah mendjadi oemoem di seloeroeh Tiongkok. Dan di tengah-tengah ini kariboetan, Khong Tijoe bisa pegang tegoeh ia poenja ka'agoengan, berlakoe hati-hati, dan oendjoek kaberanian jang teroes-terang. Dengen bidjak ia tentangin itoe aliran berbahaja jang menoedjoe ka djoeroesan terpetjah-belahnja pamerentah centraal, dan tjoba pegang tegoeh kakoeasa'an jang paling tinggi dari Keizer terhadep pada itoe radja-radja sabawahan atawa Tjoe-houw-Tjoehouw jang soedah djadi terlaloe kepala besar, dan dengen sagenep hati ia tjelah pada itoe orang-orang bangsawan, familie-familie jang berpengaroeh dan orang-orang militair jang saling menerkem satoe sama laen, dan tida merasa djerih aken oendjoek kadjemosan pada marika poenja sikep dengen goenaken perkata'an keras. Tapi lantaran taoe jang sasoatoe protest, kapan tida ditoendjang dengen kakoeatan atawa kakoeasa'an, tida nanti ada goenanja, maka dalem kabanjakan hal Khong Tjoe djaoeken diri dari politiek dan goenaken sabagian paling besar dari temponja aken menambahia pengataoean dan mengadjar pada moerid-moeridnja, jang katanja di satoe waktoe ada berdjoemblah sampe 3000 orang.
Koetika Khong Tjoe letakken djabatanhja sabagi Minister dari negri Lu lantaran Her'og Ting (Louw Teng Keng) alpaken kawadjibannja, ia lantes bikin perdjalanan mengider dari satoe ka laen negri sampe 13 taon lamanja, pada waktoe mana boekan djarang ia telah alamken bahaja dan kasoekeran, jang ia hadepken dengen tentrem dan besar hati, hingga dengen begitoe Khong Tjoe bisa boektiken pada moerid-moeridnja bahoeoa itoe angen-angen tentang sifat Koentjoe jang ia paling oetamaken, boekan omong kosong, hanja